Ад гэтага апошняга перыяду існавання Рэчы Паспалітай да нас дайшоў яшчэ адзін інвентар маёнтка Смалявічы, складзены ў 1781 г. [44] Мястэчка Смалявічы ў той час мела 5 вуліц - да чатырох існаваўшых здаўна далучылася вуліца Прудовая. У мястэчку было 74 двара, у іх гаспадароў значылася 115 сыноў, 20 братоў і 20 іншых родзічаў мужчынскага полу. Такім чынам, усяго ў Смалявічах было каля 450 жыхароў (калі павялічыць лічбу мужчынскага насельніцтва ўдвая). Пераважалі простыя сем'і, у якіх быў адзін сталы мужчына з сынамі. Так званых непадзеленых сем'яў, у якіх разам жылі дарослыя браты са сваімі жонкамі, было параўнальна няшмат. У цэлым на двор прыпадала каля 6 чалавек, і гэтая лічба была для тых часоў параўнальна нізкай.